**Národná rada Slovenskej republiky**

**VI. volebné obdobie**

## Návrh

## Zákon

z ...................2015,

**ktorým sa mení a dopĺňa zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 747/2004 Z. z., zákona č. 628/2005 Z. z., zákona č. 207/2008 Z. z., zákona č. 477/2008 Z. z., zákona č. 145/2010 Z. z., zákona č. 546/2010 Z. z., zákona č. 204/2011 Z. z., zákona č. 220/2011 Z. z., zákona č. 382/2011 Z. z. a zákona č. 341/2012 Z . z. sa mení a dopĺňa takto:

1. V § 5a ods. 3 sa slová „podľa § 5a ods. 5 písm. c), d), i), j), r) a s)“ nahrádzajú slovami „podľa § 5a ods. 5 písm. d), e), j), k), s) a t)“.

2. V § 5a ods. 5 písmeno b) znie:

„b) pracovná zmluva; povinne zverejňovanou zmluvou však je kolektívna zmluva,“.

Poznámka pod čiarou k odkazu 7c sa vypúšťa.

3. V § 5a ods. 5 sa za písmeno b) vkladá nové písmeno c), ktoré znie:

„c) dohoda o pracovnej činnosti alebo dohoda o brigádnickej práci študentov, v ktorej dohodnutá odmena za vykonanú prácu v rámci jedného mesiaca nepresiahne 0,5-násobok životného minima platného pre jednu plnoletú fyzickú osobu a dohoda o vykonaní práce, v ktorej celková odmena za jej vykonanie nepresiahne 0,5-násobok životného minima pre jednu plnoletú fyzickú osobu.“.

Doterajšie písmená c) až s) sa označujú ako písmená d) až t).

**Čl. II**

Tento zákon nadobúda účinnosť 1. septembra 2015.